चूँकि मैं सच्चे मन से धर्म -मजहब को फॉलो करने वालों की इज्जत करता हूँ साथ ही उनको आगाह भी करता हूँ कि ‘फतवा वाद ,संकीर्णता ,पाखंडवाद और ढोंगी मठाधीशों से बचकर रहें । इसीलिये सच्चे आस्तिक भी मेरे मित्र हैं। मैं अतल -वितल -सुतल -तलातल -तल -पाताल और भूलोक इत्यादि सातों लोकों के थलचर ,जलचर ,नभचर व नाना प्रकार के ज्ञात-अज्ञात भयानक आदमखोर जीव-जंतुओं से नहीं डरता। मैं कोबरा ,करैत या विशालकाय ड्रेगन से नहीं डरता। मैं चील-बाज-गिद्ध या गरुड़ से नहीं डरता। मैं कोकोडायल, ,व्हेल या सार्क से भी मैं नहीं डरता। किन्तु मैं एक अदने से उस जीव से अवश्य डरता हूँ जो दुनिया भर के किसी भी हिंस्र आतंकि से भी नहीं डरता। जो प्राणी साहित्यकारों -व्याकरणवेत्ताओं के लिए महज एक तुच्छतर ‘उपमान’ है। उस तुच्छ जीव का काटा हुआ व्यक्ति पानी नहीं मांगता। इस तुच्छ कीट के काटने से मात्र से किसी को डेंगू, किसी को मलेरिया किसी को चिकनगुनिया और किसी को परलोक की प्राप्ति भी हुआ करती है। मैं इस अति सूक्ष्म किन्तु भयावह जीव से भलीभांति सताया जा चुका हूँ। इस के दंश को याद कर सिहिर उठता हूँ। अब तो डर के मारे उसका उल्लेख भी नहीं करता।बल्कि सभी सज्जनों से इस कथा को वांचने की याचना करता हूँ। अथ ‘श्री मच्छर कथायाम’ समाप्त !